Konrad II. (HRR)

Konrad II. (Konrad de Öllere) (* um 990 rüm; † 4. Juni 1039 in Utrecht) weer Kaiser vun dat Hillge Röömsche Riek vun 1027 bit 1039. Al vördem weer he vun 1024 af an röömsch-düütschen König un vun 1026 af an König vun Rieksitalien ween. 1033 is he denn ok noch König vun Burgund wurrn. Konrad weer de Nafolger vun Hinrich II. ut dat Huus vun de Ottonen, de keen Kinner harrt hett. Mit em keem dat Huus vun de Saliers to'n eersten Mol up den Throon. Ín de Karkenpolitik, de Italienpolitik un bi dat, wat he sik unner en röömschen Kaiser vorstellen dö, hett he dor wieter maakt, wo sien Vorweser uphöört harr. De Positschoon vun dat Riek hett Konrad fudder utboot. Dor hett he sik bi up de Riekskarken stütten konnt. Just so, as Hinrich, hett he ok de Fingers laten vun de Angelegenheiten in Rom. To siene Tied is de Kaiserherrschop in't Middeloller up de Hööchde kamen un in dat Riek hett dat Ruh geven. He hett dat Königriek Burgund endgüllig in'e Hand kregen. Ok dor weer Hinrich al mit anfungen. As Burgund denn en Deel vun den Rieksverband wurrn weer, is de Gedanke vun de „Dreeheit“ vun de Rieke upkamen (tria regna): Dat Oostfränk’sch-düütsche, dat itaalsche un dat burgunnsche Königriek stunnen all dree unner de Regeerung vun den düütschen König un Kaiser. To siene Tied is Speyer mank de düütschen Städer upstegen as de Stadt, wo de Herrschers begraven wurrn sünd un wo dat Memorialwesen pleegt wurrn is. 

 Weblinks 

Kategorie:Mann
Kategorie:Röömsch-düütschen Kaiser
Kategorie:Röömsch-düütschen König
Kategorie:Burgund
Kategorie:Middelöller
Kategorie:Saliers
Kategorie:Boren in dat 10. Johrhunnert
Kategorie:Storven in dat 11. Johrhunnert